Nariadenie Komisie (ES) č. 1392/97
z 18. júla 1997,
ktoré mení a dopĺňa nariadenie (EHS) č. 3597/90 o pravidlách účtovníctva pre intervenčné opatrenia zahrnujúce nákup, skladovanie a predaj poľnohospodárskych výrobkov intervenčnými agentúrami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 3492/90 z 27. novembra 1990 stanovujúce faktory, ktoré treba brať do úvahy v ročných účtovných závierkach pre financovanie intervenčných opatrení vo forme verejného skladovania zo Záručnej sekcie Európskeho poľnohospodárskeho usmerňovacieho a záručného fondu (EPUZF) [1], a najmä na jej článok 8,
keďže nariadenie Komisie (EHS) č. 3597/90 z 12. decembra 1990 [2], naposledy zmenené a doplnené nariadením (ES) č. 895/94 [3], určuje pravidlá zúčtovania, ktoré sa majú používať pre intervenčné opatrenia zahrnujúce nákup, skladovanie a predaj poľnohospodárskych výrobkov intervenčnými agentúrami;
keďže článok 2 ods. 1 a článok 7 nariadenia (EHS) č. 3597/90 obsahujú pravidlá vzťahujúce sa na určovanie ceny, ktorá sa má pri chýbajúcich množstvách a množstvách, ktoré nespĺňajú podmienky stanovené pre skladovanie, preplácať EPUZF v účtoch verejného skladovania; keďže v určitých prípadoch by sa mali prijať ustanovenia pre možnosť zvýšenia tejto ceny, najmä keď trhová cena je podstatne vyššia ako intervenčná cena alebo intervenčná nákupná cena;
keďže určité opatrenia vedené nariadením (EHS) č. 3597/90 boli zmenené a doplnené alebo nahradené od prijatia nariadenia; keďže preto by sa mali určité odkazy v nariadení (EHS) č. 3597/90 zmeniť a doplniť;
keďže opatrenia ustanovené v tomto nariadení sú v súlade so stanoviskom Výboru EPUZF,
PRIJALA TOTO NARIADENIE:
Článok 1
Nariadenie (EHS) č. 3597/90 sa týmto mení takto:
1. V článku 1 ods. 3 sa "článok 9 ods. 2 písm. c) nariadenia Komisie (EHS) č. 2776/88" nahrádza týmto: "článok 7 ods. 2 písm. c) nariadenia Komisie (ES) č. 296/96 [*] Ú. v. ES L 39, 17.2.1996, s. 5."
2. K článku 2 ods. 1 sa pridáva tento pododsek:
"Ak však v deň, keď sa zistí strata, je priemerná trhová cena pre štandardnú kvalitu v členských štátoch, kde sa skladovanie uskutočňuje, vyššia ako 105 % základnej intervenčnej ceny, zmluvná strana preplatí intervenčným agentúram trhovú cenu zaregistrovanú členským štátom zvýšenú o 5 %. Členský štát sa pri trhových cenách spolieha na oznamovanie vykonávané pravidelne Komisii.
Rozdiely medzi množstvami inkasovanými vzhľadom k uplatňovaniu trhovej ceny a množstvami zaúčtovanými EPUZF pri uplatnení intervenčných cien sa pripíšu na EPUZF koncom finančného roku medzi ostatné položky úveru."
3. V článku 2 ods. 3 písm. d) sa "článok 26 nariadenia Rady (EHS) č. 2727/75" nahrádza týmto: "článok 23 nariadenia Rady (EHS) č. 1766/92 [*] Ú. v. ES L 181, 1. 7. 1992, s. 21."
4. K článku 7 ods. 1 sa pridáva tento pododsek:
"Ak však v čase fyzickej prepravy produktu existujú podmienky pre uplatňovanie predposledných a posledných pododsekov článku 2 ods. 1, preprava tovaru podlieha predchádzajúcej porade s Komisiou."
5. V článku 11sa "článok 3 ods. 7 a článok 6 ods. 2 nariadenia (EHS) č. 2776/88" nahrádza za: "článok 3 ods. 7 a článok 5 ods. 2 nariadenia (ES) č. 296/96".
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Uplatňuje sa od 1. októbra 1997.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. mája 1997